詠歐陽行周事
作者：孟簡
朝代：唐

paragraphs: 有客西北逐，驅馬次太原。
太原有佳人，神豔照行雲。
座上轉橫波，流光注夫君。
夫君意蕩漾，即日相交歡。
定情非一詞，結念誓青山。
生死不變易，中誠無間言。
此爲太學徒，彼屬北府官。
中夜欲相從，嚴城限軍門。
白日欲同居，君畏仁人聞。
忽如隴頭水，坐作東西分。
驚離腸千結，滴淚眼雙昏。
本達京師迴，賀期相追攀。
宿約始乖阻，彼憂已纏緜。
高髻若黃鸝，危鬢如玉蟬。
纖手自整理，剪刀斷其根。
柔情託侍兒，爲我遺所歡。
所歡使者來，侍兒因復前。
抆淚取遺寄，深誠祈爲傳。
封來贈君子，願言慰窮泉。
使者迴復命，遲遲蓄悲酸。
詹生喜言旋，倒屨走迎門。
長跪聽未畢，驚傷涕漣漣。
不飲亦不食，哀心百千端。
襟情一夕空，精爽旦日殘。
哀哉浩然氣，潰散歸化元。
短生雖別離，長夜無阻難。
雙魂終會合，兩劒遂蜿蜒。
丈夫早通脫，巧笑安能干。
防身本苦節，一去何由還。
後生莫沈迷，沈迷喪其真。